ЕхъулIэныгъэхэм Нэзрэн щыпащэ
«Ангушт» (Нэзрэн) — «Спартак-Налшык» (Налшык) — 1:1 (0:0). Нэзрэн. Аушевым и цIэкIэ щыIэ стадион. ФокIадэм и 30-м. ЦIыхуи 150-рэ еплъащ.
Судьяхэр Къуэшыкъуэ Ю., Къуэшыкъуэ Р., Шрамко А. (псори Белореченск щыщщ).
«Ангушт»: Хамхоев, Абубакаров, Аушев, Балаев, Газдиев, Сайнароев, Алиев, Ахриев, Ахильгов Аб. Ахильгов Ал., Парчиев.
«Спартак-Налшык»: Щоджэн, Лелюкаев, Белоусов, Салахетдинов, Тебэрды, КIэдыкIуей, Машэжь, Iэпщацэ (Дэхъу, 73), Мэшыкъуэ Хь., Бацэ (Мэшыкъуэ И., 76), Бажэ.
Топхэр дагъэкIащ: Алиевым, 48 (1:0). Бацэм, 55 (1:1).
Дагъуэ къыхуащIащ: Парчиевым, Ахильгов Ал., Алиевым.
Джэгум къыхахуащ: Ахильгов Ал..
2018 — 2019 гъэхэм екIуэкI зэхьэзэхуэм зи Iуэхухэр нэгъуэщI щIыпIэхэм куэдкIэ нэхъ къыщикI «Спартак-Налшыкым» и футболистхэм я ехъулIэныгъэхэм къыпащэну я мураду Нэзрэн кIуащ. Абы и «Ангушт» командэр а лъэхъэнэм и деж зэи щытекIуатэкъым, ди щIалэхэр хамэ стадионхэм зэи къыщыхагъэщIатэкъым (4-м къыщахьащ, 1-м зэрыщытегъэкIуакъым). А хабзэм тетыну хьэщIэхэр хьэзырт икIи япэ дакъикъэхэм щегъэжьауэ ебгъэрыкIуэныгъэр тегъэщIапIэ ящIащ. Уеблэмэ мыгувэу топыр гъуэм дагъэхьат, арщхьэкIэ судьям хибжакъым.
Нэзрэндэсхэри япэ текIуэныгъэм хуэпабгъэрт. ЕтIощIанэ дакъикъэм абыхэм бжыгъэр къызэIуахыным зымащIэ дыдэщ иIэжар, арщхьэкIэ Парчиевыр лъэщу зэуа топым ди гъуащхьэтет Щоджэным къригъэгъэзэфащ.
Загъэпсэхуну икIыным куэд къэмынэжауэ «Ангушт»-м зы футболист хэщIащ: фэбжьышхуэ иридзынкIэ шынагъуэ щыIэу Ахильговым Лелюкаевыр ириудащ. Абы папщIэ дагъуэ къыхуэзыщIа судьям ар еIунщIащ икIи напIэзыпIэм джэгум къыха- хуащ.
БжыгъэкIэ зэребэкIым «Спартак-Налшыкым» ехъулIэныгъэ къыхуихьыну щыгугъахэр щыуащ. Загъэпсэхуу къызэрихьэжу Алиевым хэгъэрейхэр япэ иригъэщащ икIи ди щIалэхэм я Iуэхур гугъу ищIащ.
Насып иIэти, «Спартак-Налшыкым» псынщIэу зызэщIиубыдэжащ. Дакъикъиблым къриубыдэу Бацэ Къантемыр бжыгъэр зэхуэдэ ищIыжащ, щхьэкIэ топыр гъуэм дигъэкIри.
Джэгум хухаха зэманыр и кIэм нэблэгъэхукIэ ди щIалэхэр нэхъ къаруушхуэкIэ ебгъэрыкIуэрт. Абыхэм Iэмал гъуэзэджэ зыбжанэ яIащ текIуэныгъэр зыIэрагъэхьэну, ауэ, ди жагъуэ зэрыхъущи, сыт щыгъуи зымащIэ дыдэ яхурикъужакъым.
Хамэ щIыпIэхэм и очко бжыгъэхэм щыхигъэхъуэныр «Спартак-Налшыкым» Нэзрэни къыщыпищащ. Иджы и чэзу хъуащ ди стадионми дыщигъэгуфIэну. Къэбэрдей-Балъкъэрым топджэгум щыдихьэххэр щIохъуэпс зыдэщI командэм и текIуэныгъэр я нэкIэ зрагъэлъагъуну.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ вэсэмахуэ зэIущIэ хьэлэмэт щызэхэтащ Песчанокопскэ посёлкэм. Абы щызэпэщIэуват зэпеуэм бжьыпэр щызыIыгъ щIыпIэ командэмрэ очко бжыгъэкIэ зыкIи къыпимыкIуэт Краснодар и «Урожай»-мрэ. Аргуэрыжьти, нэхъ лъэщыр зэхэкIакъым: бжыгъэр къызэIуамыхауэ икIи щхьэж и увыпIэм къинэжауэ лъэныкъуэхэр зэбгъэдэкIыжащ.
Иджы фыщыдгъэгъуэзэнщ иужь джэгугъуэм кърикIуа бжыгъэхэм. Мис ахэр: «Биолог-Новокубанск» (Прогресс) — «Волгарь» (Астрахань) — 2:1, «Дружба» (Мейкъуапэ) — «Краснодар-3» (Краснодар) — 1:0, «Спартак-Владикавказ» (Владикавказ) — «Легион-Динамо» (Мэхъэчкъалэ) — 1:0, СКА (Дон Iус Ростов) — «Черноморец» (Новороссийск) — 2:2, «Чайка» (Песчанокопское) — «Урожай» (Краснодар) — 0:0, «Мэшыкъуэ-КМВ» (Псыхуабэ) — «Академия» (Дон Iус Ростов) — 2:2.
КъыкIэлъыкIуэ джэгугъуэр жэпуэгъуэм и 5-м зэхэтынущ. А махуэм «Спартак-Налшыкым» къригъэблэгъэнущ Прогрессым и «Биолог-Новокубанск»-р.
Жыласэ Заурбэч.
